Renosterkalfie sit vas in die swaaiQabid, die renosterkalfie (Foto: Edinburgh-dieretuin/YouTube) Brandbestryders moes ŉ renosterkalfie bevry wat by ŉ dieretuin vir langer as ŉ uur in ŉ buitebandswaai vasgesit het. Personeel by die Edinburgh-dieretuin in Skotland het die brandweer ontbied wat van meganiese toerusting gebruik moes maak om Qabid, ŉ twee jaar oue renosterkalfie, te bevry. Volgens die dieretuin speel Qabid graag op dié swaai maar sy kop en been het Sondagmiddag in die buiteband vasgesit en hy kon nie self loskom nie. Qabid is eers verdoof voor brandbestryders hom bevry het. Hy is nie beseer nie. Qabid is in België gebore en is in Julie vanjaar na die dieretuin in Edinburgh oorgeplaas. Die dieretuin het verskeie renosters.